KBANK หั่นคาดการณ์เงินบาทปีนี้ลงเป็น 36.75 บ./ดอลลาร์
KBANK ปรับคาดการณ์เงินบาทปีนี้ลงเป็น 36.75 จากเดิม 36.25 บาท/ดอลลาร์ มองแนวโน้มค่าเงินบาทยังมีการอ่อนตัวลงอย่างต่อเนื่องไปถึงปี 59
8 ก.ย. 2558

นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารได้ปรับประมาณการณ์ค่าเงินบาทในปีนี้อ่อนค่าลงมาอยู่ที่ 36.75 บาท/ดอลลาร์สหรัฐฯ จากเดิมประเมินไว้ที่ 36.25 บาท/ดอลลาร์สหรัฐฯ
ทั้งนี้ ค่าเงินบาทที่มีแนวโน้มอ่อนค่ามาจากปัจจัยภายนอกที่ได้รับผลกระทบเป็นปัจจัยหลัก โดยเฉพาะปัจจัยการขึ้นอัตราดอกเบี้ยของธนาคารกลางสหรัฐ (เฟด) ที่สร้างผลกระทบของความผันผวนของค่าเงิน
ประกอบกับปัจจัยเสี่ยงเกี่ยวกับการชะลอตัวของเศรษฐกิจจีนที่มีผลกระทบต่อเศรษฐกิจในภูมิภาคให้ชะลอตัวตาม ทำให้มีผลต่อการอ่อนตัวของค่าเงินบาท โดยในช่วง 5 วันที่ผ่านมาเงินบาทอ่อนค่าลงไป 5%
ขณะที่ปัจจัยในประเทศยังไม่มีผลอย่างมีนัยสำคัญต่อค่าเงินบาทมากนัก แม้ว่าภาวะเศรษฐกิจในประเทศจะชะลอตัว แต่ในช่วง 7 เดือนที่ผ่านมา ประเทศไทยมีเกินดุลบัญชีเดินสะพัดจำนวน 1.4 หมื่นล้านดอลลาร์สหรัฐฯ อย่างไรก็ตาม ธนาคารยังมองแนวโน้มค่าเงินบาทยังมีการอ่อนตัวลงอย่างต่อเนื่องไปถึงปี 59